## Zakon o posredovanju u prometu nekretnina

### NN 107/2007 (19.10.2007.), Zakon o posredovanju u prometu nekretnina

# HRVATSKI SABOR

**3128**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O POSREDOVANJU U PROMETU NEKRETNINA

Proglašavam Zakon o posredovanju u prometu nekretnina,kojega je Hrvatski sabor
donio na sjednici 3. listopada 2007. godine.

Klasa: 011-01/07-01/128
Urbroj: 71-05-03/1-07-2
Zagreb, 10. listopada 2007.

Predsjednik
Republike Hrvatske
**Stjepan Mesić**, v. r.

## ZAKON

### O POSREDOVANJU U PROMETU NEKRETNINA

I. OPĆE ODREDBE

***Predmet uređenja***

Članak 1.

Ovim se Zakonom uređuju uvjeti za obavljanje djelatnosti posredovanja u prometu
nekretnina, sklapanje ugovora o posredovanju u prometu nekretnina, opći uvjeti
poslovanja, prava i obveze posrednika u prometu nekretnina, agenata posredovanja
u prometu nekretnina i nalogodavaca, posrednička naknada, stručni ispit za
obavljanje poslova agenta te nadzor i upravne mjere nad obavljanjem posredovanja
u prometu nekretnina.

***Značenje izraza sadržanih u Zakonu***
Članak 2.

Pojedini izrazi u smislu ovoga Zakona imaju sljedeća značenja:
1. *Posrednik u prometu nekretnina* ovlašteno je trgovačko društvo, trgovac
pojedinac ili obrtnik koji ispunjava uvjete za obavljanje posredovanja u prometu
nekretnina.
2. *Ministarstvo* je ministarstvo nadležno za gospodarstvo.
3. *Ministar* je ministar nadležan za gospodarstvo.
4. *Agent posredovanja u prometu nekretnina* fizička je osoba koja je upisana u
Imenik agenata posredovanja u prometu nekretnina.
5. *Posredovanje u prometu nekretnina* radnje su posrednika u prometu nekretnina
koje se tiču povezivanja nalogodavca i treće osobe te pregovora i priprema za
sklapanje pravnih poslova kojih je predmet određena nekretnina osobito pri
kupnji, prodaji, zamjeni, najmu, zakupu i dr.
6. *Nekretnine* su čestice zemljišne površine, zajedno sa svime što je sa
zemljištem trajno spojeno na površini ili ispod nje sukladno odredbama općeg
propisa o vlasništvu i drugim stvarnim pravima.
7. *Nalogodavac* je fizička ili pravna osoba koja s posrednikom u prometu
nekretnina sklapa pisani ugovor o posredovanju (prodavatelj, kupac, zakupnik,
zakupodavac, najmodavac, najmoprimac i drugi mogući sudionici u prometu
nekretnina).
8. *Treća osoba* je osoba koju posrednik u prometu nekretnina nastoji povezati s
nalogodavcem radi pregovara o sklapanju pravnih poslova kojih je predmet
određena nekretnina.

***Primjena propisa***
Članak 3.

Ako nije drukčije propisano ovim Zakonom, primjenjuju se odredbe Zakona o općemu
upravnom postupku.

II. UVJETI ZA OBAVLJANJE POSREDOVANJA U PROMETU NEKRETNINA

Članak 4.

Posredovanjem u prometu nekretnina (u daljnjem tekstu: posredovanje) mogu se uz
naknadu baviti samo posrednici iz članka 2. točke 1. ovoga Zakona koji
ispunjavaju uvjete sukladno odredbama ovoga Zakona.

***Osiguranje od odgovornosti za štetu***
Članak 5.

(1) Posrednik u prometu nekretnina (u daljnjemu tekstu: posrednik) dužan je kod
osiguravatelja u Republici Hrvatskoj osigurati i obnavljati osiguranje od
odgovornosti za štetu koju bi nalogodavcu ili trećim osobama mogao prouzročiti
obavljanjem posredovanja.
(2) Za štetu koju bi posrednik mogao prouzročiti obavljanjem posredovanja
najniža osigurana svota ne može biti manja od 200.000,00 kuna po jednome štetnom
događaju, odnosno 600.000,00 kuna za sve odštetne zahtjeve u jednoj
osiguravateljskoj godini.
(3) Posrednik može biti osiguran i kod osiguravatelja u državi članici Europske
unije i Europskoga ekonomskog prostora.

***Rješenje o ispunjavanju uvjeta za obavljanje posredovanja u prometu nekretnina i
upis u Registar***
Članak 6.

(1) Zahtjev za izdavanje rješenja o ispunjavanju uvjeta za obav­ljanje
posredovanja u prometu nekretnina podnosi se Ministarstvu i mora sadržavati
sljedeće podatke i dokaze:
– temeljni akt društva: društveni ugovor ili statut, odnosno obrtnicu,
– ugovor o radu na puno radno vrijeme s osobom koja je agent posredovanja u
prometu nekretnina (u daljnjem tekstu: agent),
– ugovor o osiguranju s ovlaštenim osiguravateljskim društvom za slučaj
odgovornosti za štetu nastalu obavljanjem djelatnosti posrednika, i to za svotu
osiguranja najmanje u iznosu iz članka 5. stavka 2. ovoga Zakona.
(2) Ako Ministarstvo utvrdi da su ispunjeni uvjeti iz stavka 1. ovoga članka,
donijet će rješenje o ispunjavanju uvjeta za obavljanje posredovanja u prometu
nekretnina.
(3) Posrednik može započeti obavljati djelatnost danom prijama rješenja iz
stavka 2. ovoga članka.
(4) Ministarstvo će bez odgađanja dostaviti rješenje iz stavka 2. ovoga članka
posredniku, Poreznoj upravi, Državnom inspektoratu i Hrvatskoj gospodarskoj
komori (u daljnjem tekstu: HGK).
(5) HGK će po primitku rješenja iz stavka 2. ovoga članka bez odgađanja, a
najkasnije u roku od 15 dana izvršiti upis posrednika u Registar posrednika u
prometu nekretnina (u daljnjem tekstu: Registar).
(6) Ako Ministarstvo ne donese rješenje o ispunjavanju uvjeta za obavljanje
posredovanja u prometu nekretnina, podnositelj zahtjeva može raskinuti ugovor iz
stavka 1. točke 3. ovoga članka i tražiti povrat premije osiguranja.

***Registar***
Članak 7.

(1) Registar se vodi u HGK-u.
(2) Oblik, sadržaj i način vođenja Registra te sadržaj podataka iz članka 10.
ovoga Zakona propisuje ministar pravilnikom.

***Brisanje iz Registra***
Članak 8.

(1) Ministarstvo će donijeti rješenje o brisanju posrednika iz Registra:
– ako je posrednik brisan iz sudskog, odnosno obrtnog registra,
– ako nema ugovor o radu na puno radno vrijeme s osobom koja je agent,
– ako nema ugovor o osiguranju s ovlaštenim osiguravateljskim društvom za slučaj
odgovornosti za štetu nastalu obavljanjem djelatnosti posrednika, i to za svotu
osiguranja najmanje u iznosu iz članka 5. stavka 2. ovoga Zakona,
– ako je posrednik pravomoćno osuđen za prekršaj ili kazneno djelo, pa mu je
izrečena zaštitna mjera zabrane obavljanja djelatnosti dok ta mjera traje,
– ako posrednik poslove posredovanja obavlja protivno odred­bama ovoga Zakona
ili provedbenim propisima donesenim na temelju ovoga Zakona.
(2) Rješenje o brisanju posrednika iz Registra dostavlja se posredniku, Poreznoj
upravi, Državnomu inspektoratu, HGK i nadležnom trgovačkom sudu, odnosno obrtnom
registru, osim u slučaju iz stavka 1. točke 1. ovoga članka.
(3) HGK će po zaprimanju rješenja iz stavka 1. ovoga članka bez odgađanja, a
najkasnije u roku od 15 dana izvršiti brisanje posrednika iz Registra.
(4) Protiv rješenja iz stavka 1. ovoga članka nije dopuštena žalba ali
nezadovoljna stranka može pokrenuti upravni spor.

***Prijava podataka u Registar***
Članak 9.

(1) Svaku promjenu podataka koji se evidentiraju u Registru posrednik je dužan
prijaviti HGK-u u roku od 30 dana od dana nastanka promjene radi upisa promjene
u Registar.
(2) HGK će u roku od 30 dana od dana izvršenog upisa promjene obavijestiti
Ministarstvo o izvršenoj promjeni.

***Uvid u Registar***
Članak 10.

(1) Registar je javan. Dostupnost podataka upisanih u Registar osigurat će se
preko interneta.
(2) Zainteresirane osobe mogu zatražiti ovjereni prijepis (izvod) podataka
upisanih u Registar uz naknadu koju propisuje HGK.

***Imenik agenata posredovanja u prometu nekretnina***
Članak 11.

(1) Imenik agenata (u daljnjem tekstu: Imenik) vodi se u HGK.
(2) Oblik, sadržaj i način vođenja Imenika propisuje ministar pravilnikom.

***Postupak upisa agenta u Imenik***
Članak 12.

(1) Agent podnosi zahtjev za upis u Imenik Ministarstvu.
(2) Ministarstvo će dostaviti rješenje o upisu agenta u Imenik HGK.
(3) HGK će izvršiti upis agenta u Imenik na temelju rješenja koje će
Ministarstvo izdati sukladno pravilniku iz članka 11. stavka 2. ovoga Zakona u
roku od 15 dana od dana podnošenja zahtjeva ako agent uz zahtjev priloži dokaz
o:
– najmanje srednjoj stručnoj spremi,
– položenome stručnom ispitu iz članka 29. ovoga Zakona.
(4) Svaku promjenu podataka koji se evidentiraju u Imeniku agent je dužan
prijaviti HGK-u u roku od 30 dana od dana nastanka promjene radi upisa promjene
u Imenik.
(5) Zainteresirane osobe mogu zatražiti ovjereni prijepis (izvod) podataka
upisanih u Imenik uz naknadu koju propisuje HGK.
(6) Protiv rješenja Ministarstva iz stavka 2. ovoga članka nije dopuštena žalba
ali nezadovoljna stranka može pokrenuti upravni spor.

***Postupak brisanja agenta iz Imenika***
Članak 13.

(1) HGK će izvršiti brisanje agenta iz Imenika na temelju rješenja koje će
Ministarstvo izdati sukladno pravilniku iz članka 11. stavka 2. ovoga Zakona.
(2) Protiv rješenja Ministarstva iz stavka 1. ovoga članka nije dopuštena žalba
ali nezadovoljna stranka može pokrenuti upravni spor.

***Obavljanje istovrsnih poslova***
Članak 14.

(1) Agent ne smije bez suglasnosti posrednika za kojeg na temelju ugovora o radu
obavlja poslove posredovanja obavljati istodobno istovrsne poslove za drugog
posrednika ni druge poslove, odnosno radnje istovjetne ili slične posredovanju
koje obavlja posrednik, odnosno usluge u vezi s poslom koji je predmet
posredovanja.
(2) Ako agent postupi protivno zabrani iz stavka 1. ovoga članka, posrednik može
od agenta tražiti naknadu pretrpljene štete ili može tražiti da se sklopljeni
posao smatra sklopljenim za njegov račun, odnosno da mu agent preda zaradu
ostvarenu iz takvoga posla ili da na njega prenese potraživanje zarade iz
takvoga posla.

III. UGOVOR O POSREDOVANJU U PROMETU NEKRETNINA I OPĆI UVJETI POSLOVANJA

Članak 15.

(1) Ugovorom o posredovanju u prometu nekretnina obvezuje se posrednik da će
nastojati naći i dovesti u vezu s nalogodavcem osobu radi pregovaranja i
sklapanja određenoga pravnog posla o prijenosu ili osnivanju određenoga prava na
nekretnini, a nalogodavac se obvezuje da će mu isplatiti određenu posredničku
naknadu ako taj pravni posao bude sklopljen.
(2) Ugovor o posredovanju u prometu nekretnina sklapa se u pisanome obliku i na
određeno vrijeme.
(3) Ako ugovorne strane ne dogovore rok na koji sklapaju ugovor o posredovanju,
smatra se da je ugovor o posredovanju u prometu nekretnina sklopljen na određeno
razdoblje od 12 mjeseci i može se sporazumom stranaka više puta produžiti.
(4) Ako nije drukčije propisano ovim Zakonom, na obvezni odnos između posrednika
i nalogodavca primjenjuju se odredbe općeg propisa obveznog prava.
(5) Ugovorom se odredbe ovoga Zakona ne mogu isključiti, odnosno ograničiti,
osim ako je u vezi s pojedinom odredbom izričito dopušten drukčiji dogovor
ugovornih strana, odnosno drukčiji dogovor u očitome interesu nalogodavca.
(6) U ugovoru sklopljenu između posrednika i nalogodavca moraju osobito biti
navedeni podaci o posredniku, nalogodavcu, vrsti i bitnome sadržaju posla za
koji posrednik posreduje, o posredničkoj naknadi te o mogućim dodatnim
troškovima koji nastanu kad posrednik u dogovoru s naručiteljem obavlja za njega
i druge usluge u vezi s poslom koji je predmet posredovanja.
(7) Ugovor o posredovanju u prometu nekretnina može sadržavati i druge podatke u
vezi s poslom za koji se posreduje (npr. rok i uvjete isplate posredničke
naknade, podatke o osiguranju od odgovornosti, uvjete osiguranja isplate
posredničke naknade i sl.).

***Isključivo posredovanje***
Članak 16.

(1) Ugovorom o posredovanju nalogodavac se može obvezati da za posredovani posao
neće angažirati nijednoga drugog posrednika (isključivo posredovanje), koja
obveza mora biti izričito ugovorena.
(2) Ako je za vrijeme trajanja ugovora o isključivome posredovanju nalogodavac
sklopio mimo posrednika pravni posao preko drugog posrednika, a za koji je
isključivom posredniku bio dan nalog za posredovanje, dužan je posredniku
platiti stvarne troškove učinjene tijekom posredovanja. Ako visina posredničke
naknade nije ugovorena, nalogodavac je posredniku dužan nadoknaditi stvarne
troškove učinjene tijekom posredovanja koji ne mogu biti veći od posredničke
naknade za posredovani posao.
(3) Prilikom zaključivanja ugovora o isključivome posredovanju posrednik je
dužan posebno upozoriti nalogodavca na značenje i pravne posljedice te klauzule.

***Prestanak ugovora o posredovanju***
Članak 17.

(1) Ugovor o posredovanju sklopljen na određeno vrijeme prestaje istekom roka na
koji je sklopljen ako u tome roku nije sklopljen ugovor za koji je posredovano
ili otkazom bilo koje od ugovornih strana.
(2) Nalogodavac je dužan naknaditi posredniku učinjene troškove za koje je inače
bilo izričito ugovoreno da ih nalogodavac posebno plaća.
(3) Ako u roku ne dužem od vremena trajanja sklopljenog ugovora o posredovanju
nakon prestanka tog ugovora nalogodavac sklopi pravni posao koji je pretežito
posljedica posrednikova djelovanja prije prestanka ugovora o posredovanju, dužan
je posredniku platiti posredničku naknadu u cijelosti, osim ako ugovorom nije
drukčije ugovoreno.
(4) Odredbe stavka 2. i 3 ovoga članka odnose se i na prestanak ugovora o
isključivome posredovanju.

***Opći uvjeti poslovanja***
Članak 18.

(1) Posrednik je obvezan odrediti opće uvjete za obavljanje posredovanja (u
daljnjem tekstu: opći uvjeti poslovanja) u skladu s ovim Zakonom i drugim
propisima.
(2) Opći uvjeti poslovanja moraju za svaku vrstu posredovanja sadržavati
osobito:
– određeni opis pojedinih poslova koje je posrednik obvezan obaviti pri
obavljanju pojedinih radnja,
– visinu posredničke naknade i određeni opis poslova iz stavka 2. podstavka 1.
ovoga članka, koji su obuhvaćeni tim plaćanjem, a koji obvezatno obuhvaćaju
povezivanje nalogodavca i treće osobe i provjeravanje stanja nekretnina,
potrebne pregovore i pripremne radnje za sklapanje pravnoga posla,
– vrstu i visinu troškova, ako posrednik u dogovoru s nalogodavcem obavlja za
njega i druge radnje u vezi s poslom koji je predmet posredovanja.
(3) Posrednik je obvezan na vidljivu i pristupačnu mjestu istak­nuti opće uvjete
poslovanja.
(4) Posrednik mora poslovati u prostoru primjerenu za poslovanje koji je u
cijelosti odvojen od stambenog prostora i koji ima posebnu prostoriju za
povjerljive razgovore sa strankama.

IV. PRAVA I OBVEZE UGOVORNIH STRANA

***Pažnja u pravnome prometu***
Članak 19.

Posrednik u obavljanju poslova posredovanja, odnosno drugih radnja u vezi s
poslom koji je predmet posredovanja mora postupati s povećanom pažnjom, prema
pravilima struke i običajima (pažnja dobrog stručnjaka).

***Oglašavanje***
Članak 20.

Posrednik je obvezan prilikom oglašavanja u sredstvima javnoga priopćavanja,
odnosno drugim pisanim i elektroničkim medijima, u prostorijama posrednika ili
na drugim mjestima gdje je dopušteno oglašavanje u svezi s nekretninom koja je
predmet poslovanja, objaviti svoju tvrtku.

***Obveze posrednika***
Članak 21.

Ugovorom o posredovanju u prometu nekretninama posrednik se obvezuje obavljati
osobito sljedeće:
1. nastojati naći i dovesti u vezu s nalogodavcem osobu radi sklapanja
posredovanoga posla,
2. upoznati nalogodavca s prosječnom tržišnom cijenom slične nekretnine,
3. izvršiti uvid u isprave kojima se dokazuje vlasništvo ili drugo stvarno pravo
na predmetnoj nekretnini i upozoriti nalogodavca na:
– očite nedostatke i moguće rizike u svezi s neuređenim zemljišnoknjižnim
stanjem nekretnine,
– upisana stvarna prava ili druga prava trećih na nekretninu,
– pravne posljedice neispunjavanja obaveza prema trećoj strani,
– nedostatke građevne i uporabne dozvole sukladno posebnomu zakonu,
– okolnosti obveze primjene prava prvokupa i ograničenja u pravnome prometu
sukladno posebnim propisima.
4. obaviti potrebne radnje radi predstavljanja (prezentacije) nekretnine na
tržištu, oglasiti nekretninu na odgovarajući način te izvršiti sve druge radnje
dogovorene ugovorom o posredovanju u prometu nekretninama koje prelaze
uobičajenu prezentaciju, a za što ima pravo na posebne, unaprijed iskazane
troškove,
5. omogućiti pregled nekretnina,
6. posredovati u pregovorima i nastojati da dođe do sklapanja ugovora, ako se na
to posebno obvezao,
7. čuvati osobne podatke nalogodavca te po pisanome nalogu nalogodavca čuvati
kao poslovnu tajnu podatke o nekretnini za koju posreduje ili u vezi s tom
nekretninom ili s poslom za koji posreduje,
8. ako je predmet sklapanja ugovora zemljište, provjeriti namjenu predmetnog
zemljišta u skladu s propisima o prostornome uređenju koji se odnose na to
zemljište,
9. obavijestiti nalogodavca o svim okolnostima važnim za namjeravani posao koje
su mu poznate ili mu moraju biti poznate.

Članak 22.

Posrednik iznimno može, u ime i za račun nalogodavca, zaključiti ugovor o
posredovanju samo ako je nalogodavac za to izdao posebnu punomoć.

***Obveza nalogodavca***
Članak 23.

(1) Ugovorom o posredovanju u prometu nekretninama nalogodavac se obvezuje da će
obaviti osobito sljedeće:
1. obavijestiti posrednika o svim okolnostima koje su važne za obavljanje
posredovanja i predočiti točne podatke o nekretnini te ako posjeduje dati
posredniku na uvid lokacijsku, građevnu, odnosno uporabnu dozvolu za nekretninu
koja je predmet ugovora te dati na uvid posredniku dokaze o ispunjavanju obveza
prema trećoj strani,
2. dati posredniku na uvid isprave koje dokazuju njegovo vlasništvo na
nekretnini, odnosno drugo stvarno pravo na nekretnini koja je predmet ugovora te
upozoriti posrednika na sve uknjižene i neuknjižene terete koji postoje na
nekretnini,
3. osigurati posredniku i trećoj osobi zainteresiranoj za zaključivanje
posredovanoga posla razgledanje nekretnine,
4. obavijestiti posrednika o svim bitnim podacima o traženoj nekretnini što
posebno uključuje opis nekretnine i cijenu,
5. nakon sklapanja posredovanoga pravnog posla, odnosno pred­ugovora kojim se
obvezao sklopiti posredovani pravni posao, ako su posrednik i nalogodavac
ugovorili da se pravo na plaćanje posredničke naknade stječe već pri sklapanju
predugovora, isplatiti posredniku posredničku naknadu, osim ako nije drukčije
ugovoreno,
6. ako je to izričito ugovoreno naknaditi posredniku troškove učinjene tijekom
posredovanja koji prelaze uobičajene troškove posredovanja,
7. obavijestiti posrednika pisanim putem o svim promjenama povezanim s poslom za
koji je ovlastio posrednika, a posebno o promjenama povezanim s vlasništvom na
nekretnini.
(2) Nalogodavac nije dužan pristupiti pregovorima za sklapanje posredovanog
posla s trećom osobom koju je posrednik našao, niti sklopiti pravni posao, a
odredba ugovora kojom je ugovoreno druk­čije, ništetna je. Nalogodavac će
odgovarati za štetu, ako pri tom nije postupio u dobroj vjeri te je dužan
naknaditi sve troškove učinjene tijekom posredovanja, koji ne mogu biti veći od
posredničke naknade za posredovani posao.

***Anonimni nalogodavac***
Članak 24.

Posrednik koji poslove posredovanja obavlja za nalogodavca koji želi ostati
nepoznat nema obvezu prema trećoj osobi, koja bi s nalogodavcem željela sklopiti
pravni posao, otkriti identitet nalogodavca sve do sklapanja pravnoga posla.

***Ugovor o potposredovanju***
Članak 25.

(1) Posrednik može prenijeti ugovor o posredovanja na druge posrednike ako tako
ugovore posrednik i nalogodavac.
(2) U slučaju iz stavka 1. ovoga članka nalogodavac ostaje u ugovornome odnosu
samo s posrednikom s kojim je sklopio ugovor, a posrednik će nalogodavcu predati
popis posrednika na koje se ugovor o posredovanju prenosi.

***Evidencija o posredovanju u prometu nekretnina***
Članak 26.

(1) Posrednik mora voditi evidenciju o posredovanju u prometu nekretnina.
(2) Evidencija iz stavka 1. ovoga članka mora za svaki ugovor obuhvaćati
sljedeće:
– vrstu ugovora za čije sklapanje posreduje,
– vrstu nekretnine (zemljište s oznakom namjene korištenja, stambeni i poslovni
prostor i sl.),
– tehničke podatke o nekretnini (sobnost, kvadratura i sl.),
– cijenu, odnosno najamninu, zakupninu i sl. u ukupnome iznosu i jediničnome
iznosu za m2 površine.
(3) Posrednik je na zahtjev nadležnih tijela državne uprave dužan dati na uvid
podatke iz stavka 2. ovoga članka (ministarstvu nadležnom za financije i
ministarstvu nadležnom za poslove graditeljstva) za potrebe provedbe zemljišne i
stambene politike, tržišnog vrednovanja nekretnina i analize tržišta nekretnina.

V. POSREDNIČKA NAKNADA

Članak 27.

(1) Visina posredničke naknade određuje se ugovorom o posredovanju (u daljnjem
tekstu: naknada).
(2) Visina naknade ne smije prelaziti 6% kupoprodajne cijene nekretnine.

***Pravo na posredničku naknadu***
Članak 28.

(1) Posrednik stječe pravo na naknadu tek nakon sklapanja ugovora za koji je
posredovao, osim ako posrednik i nalogodavac nisu ugovorili da se pravo na
plaćanje naknade stječe već pri sklapanju predugovora.
(2) Posrednik ne može zahtijevati djelomično plaćanje naknade unaprijed, odnosno
prije sklapanja ugovora, odnosno predugovora u skladu sa stavkom 1. ovoga
članka. Troškove dodatnih usluga u vezi s poslom koji je predmet posredovanja
posrednik može naplatiti u visini stvarnih troškova ako je to posebno ugovoreno
između posrednika i nalogodavca.
(3) Nakon prestanka ugovora posrednik ima pravo na naknadu u roku ne dužem od
vremena trajanja sklopljenog ugovora, ako ugovorom nije drukčije ugovoreno, i u
slučajevima kad nalogodavac sklopi s trećom osobom pravni posao koji je
pretežito posljedica posrednikova djelovanja prije prestanka ugovora o
posredovanju.
(4) Posrednik nema pravo na naknadu za posredovanje ako s nalogodavcem sam kao
stranka sklapa ugovor koji je bio predmet posredovanja, odnosno ako takav ugovor
s nalogodavcem sklopi agent koji za posrednika obavlja poslove posredovanja, ali
ima pravo tražiti naknadu štete od zaposlene osobe sukladno propisima o radu.

VI. STRUČNI ISPIT

***Stručna osposobljenost***
Članak 29.

(1) Posrednik mora biti stručno osposobljen za posredovanje u prometu nekretnina
ili imati zaposlenu osobu agenta koji je stručno osposobljen za posredovanje u
prometu nekretnina.
(2) Stručna osposobljenost iz stavka 1. ovoga članka dokazuje se polaganjem
stručnog ispita za posredovanje u prometu ***nekretnina iz članka 30. ovoga Zakona
(u daljnjem tekstu: stručni ispit).***

Stručni ispit

Članak 30.

(1) Stručni ispit provodi HGK prema Programu osposobljavanja za agenta
posredovanja u prometu nekretnina.
(2) Stručni ispit polaže se pred ispitnom komisijom koju imenuje ministar.
Ispitnu komisiju čine predstavnici Ministarstva, Ministarstva pravosuđa, HGK i
HOK-a.
(3) Stručni ispit sastoji se od pisanoga i usmenoga dijela.
(4) Nakon položenog stručnoga ispita HGK izdaje potvrdu o položenome stručnom
ispitu.
(5) HGK vodi evidenciju o položenim stručnim ispitima.
(6) Ministar pravilnikom propisuje Program osposobljavanja za agenta
posredovanja u prometu nekretnina na prijedlog HGK.
(7) Način i postupak provedbe stručnog ispita, visinu naknade troškova stručnog
ispita, sadržaj i oblik potvrde o položenome stručnom ispitu, oblik i način
vođenja evidencije propisuje HGK uz suglasnost Ministarstva.
(8) Nadzor nad zakonitošću organizacije i provedbom stručnog ispita provodi
Ministarstvo.

VII. NADZOR I UPRAVNE MJERE

Članak 31.

(1) Upravni nadzor nad primjenom ovoga Zakona i propisa donesenih na temelju
ovoga Zakona obavlja Ministarstvo.
(2) Inspekcijski nadzor nad provedbom ovoga Zakona i propisa donesenih na
temelju ovoga Zakona provodi Državni inspektorat te druge inspekcije sukladno
ovlaštenjima utvrđenim posebnim zakonima.

Članak 32.

Inspektor Državnog inspektorata rješenjem će:
– zabraniti obavljanje posredovanja pravnoj, odnosno fizičkoj osobi koja ne
ispunjava uvjete sukladno odredbama ovoga Zakona (članak 4.),
– zabraniti obavljanje posredovanja pravnoj, odnosno fizičkoj osobi koja
posredovanje obavlja bez rješenja Ministarstva o ispunjavanju uvjeta za
obavljanje posredovanja u prometu nekretnina ili ne ispunjava propisane uvjete
(članak 6. stavak 2.),
– narediti posredniku da u prostoriji u kojoj posluje na vidljivu i pristupačnu
mjestu istakne opće uvjete poslovanja (članak 18. stavak 3.).

VIII. KAZNENE ODREDBE

Članak 33.

(1) Novčanom kaznom u iznosu od 10.000,00 do 30.000,00 kuna kaznit će se za
prekršaj pravna osoba:
– ako o promjeni podataka koji se upisuju u Registar ne obavijesti HGK u roku od
30 dana od nastanka promjene (članak 9.),
– ako ne odredi opće uvjete poslovanja, ako na vidljivu i pristupačnu mjestu ne
istakne opće uvjete poslovanje, ako obavlja posredovanje u uredskome prostoru
koji je u suprotnosti s propisanim uvjetima (članak 18.),
– ako oglašavanje obavlja u suprotnosti s propisanim uvjetima (članak 20.),
– ako ne vodi evidenciju o posredovanju u prometu nekretnina (članak 26.),
– ako na zahtjev nadležnih tijela državne uprave ne da na uvid podatke iz
evidencije o posredovanju u prometu nekretnina (članak 26. stavak 3.).
(2) Za prekršaje iz stavka 1. ovoga članka kaznit će se i odgovorna osoba u
pravnoj osobi novčanom kaznom u iznosu od 5.000,00 do 15.000,00 kuna.
(3) Za prekršaje iz stavka 1. ovoga članka kaznit će se fizička osoba novčanom
kaznom u iznosu od 5.000,00 do 15.000,00 kuna.

Članak 34.

(1) Novčanom kaznom u iznosu od 30.000,00 do 100.000,00 kuna kaznit će se za
prekršaj pravna osoba:
– ako obavlja posredovanje, a ne ispunjava uvjete za obavljanje posredovanja u
prometu nekretnina (članak 4.),
– ako obavlja posredovanje bez rješenja Ministarstva o ispunjavanju uvjeta za
obavljanje posredovanja u prometu nekretnina (članak 6.),
– ako postupa suprotno općim uvjetima poslovanja (članak 18.),
– ako postupa suprotno propisanim radnjama (članak 21.).
(2) Za prekršaje iz stavka 1. ovoga članka kaznit će se i odgovorna osoba u
pravnoj osobi novčanom kaznom u iznosu od 5.000,00 do 15.000,00 kuna.
(3) Za prekršaje iz stavka 1. ovoga članka kaznit će se fizička osoba novčanom
kaznom u iznosu od 5.000,00 do 15.000,00 kuna.

Članak 35.

Novčanom kaznom u iznosu od 5.000,00 do 10.000,00 kuna kaznit će se za prekršaj
agent:
– ako posluje, a nije podnio zahtjev za upis u Imenik Ministarstvu (članak 12.
stavak 1.),
– ako o promjeni podataka koji se upisuju u Imenik ne obavijesti HGK u roku od
30 dana od nastanka promjene (članak 12. stavak 4.),
– ako bez suglasnosti posrednika za kojeg na temelju ugovora o radu obavlja
poslove posredovanja obavlja istodobno istovrsne poslove za drugog posrednika
ili druge poslove, odnosno radnje istovjetne ili slične posredovanju koje
obavlja posrednik, odnosno usluge u vezi s poslom koji je predmet posredovanja
(članak 14. stavak 1.).

Članak 36.

(1) Za prekršaje utvrđene člankom 34. ovoga Zakona počinjene drugi put u roku od
dvije godine od pravomoćnosti prvog rješenja o prekršaju, uz novčanu kaznu,
izreći će se posredniku i zaštitna mjera zabrane obavljanja posredovanja u
trajanju od dva mjeseca.
(2) Za prekršaje utvrđene člankom 34. ovoga Zakona počinjene treći put u roku od
dvije godine od pravomoćnosti drugog rješenja o prekršaju, uz novčanu kaznu,
izreći će se posredniku i zaštitna mjera zabrane obavljanja posredovanja u
trajanju od tri mjeseca.

IX. PRIJELAZNE I ZAVRŠNE ODREDBE

Članak 37.

(1) Ministar će u roku od šest mjeseci od dana stupanja na snagu ovoga Zakona
donijeti propise iz članka 7. stavka 2., članka 11. stavka 2. i članka 30.
stavka 6. ovoga Zakona.
(2) HGK je dužan na osnovi ovlaštenja iz ovoga Zakona u roku od šest mjeseci od
dana stupanja na snagu ovoga Zakona propisati naknade iz članka 10. stavka 2. i
članka 12. stavka 5., te propisati način i postupak provedbe stručnog ispita,
visinu naknade troškova za polaganje stručnog ispita, sadržaj i oblik uvjerenja
o položenome stručnom ispitu, oblik i način vođenja evidencije iz članka 30.
stavka 7. ovoga Zakona.

Članak 38.

(1) Posrednik koji na dan stupanja na snagu ovoga Zakona obav­lja djelatnost
posredovanja u prometu nekretnina dužan je ishoditi rješenje o ispunjavanju
uvjeta za obavljanje posredovanja u prometu nekretnina u skladu s odredbama
ovoga Zakona u roku od osamnaest mjeseci (18) od dana stupanja na snagu ovoga
Zakona.
(2) Posredniku koji ne ishodi rješenje sukladno stavku 1. ovoga članka prestaje
pravo na obavljanje djelatnosti.
(3) Posredniku koji ne uskladi svoje poslovanje sukladno odred­bama ovoga Zakona
nadležno tijelo rješenjem će utvrditi prestanak valjanosti izdanog rješenja o
ispunjavanju uvjeta za obavljanje posredovanja u prometu nekretnina.
(4) Fizičke osobe koje na dan stupanja na snagu ovoga Zakona obavljaju poslove
agenta posredovanja dužne su uskladiti obavljanje tih poslova s odredbama ovoga
Zakona u roku od 18 mjeseci od dana stupanja na snagu ovoga Zakona.
(5) Osobe koje su do dana stupanja na snagu ovoga Zakona završile
osposobljavanje za posrednike u prometu nekretnina, prema programima
verificiranim od ministarstva nadležnog za obrazovanje, prema drugom sličnom
obrazovnom programu ili prema programu HGK, dužne su u roku od 18 mjeseci od
dana stupanja na snagu ovoga Zakona svoju osposobljenost uskladiti s Programom
osposobljavanja za agente posredovanja u prometu nekretnina iz članka 30. ovoga
Zakona.

Članak 39.

(1) Posrednik koji na dan stupanja na snagu ovoga Zakona ima upisanu djelatnost
poslovanje nekretnina, u sudskome, odnosno obrtnom registru, dužan je dostaviti
registarskomu sudu rješenje o ispunjavanju uvjeta za obavljanje posredovanja u
prometu nekretnina u roku od 18 mjeseci od dana stupanja na snagu ovoga Zakona.
(2) Posrednik koji na dan stupanja na snagu ovoga Zakona ima upisanu djelatnost
poslovanje nekretnina u sudskome, odnosno obrtnome registru i obavlja djelatnost
posredovanja u prometu nekretnina, uz zahtjev za izdavanje rješenja o
ispunjavanju uvjeta za obav­ljanje posredovanja u prometu nekretnina
Ministarstvu prilaže:
– rješenje o upisu posrednika u sudski registar u Republici Hrvatskoj, odnosno u
obrtni registar u Republici Hrvatskoj,
– ugovor o radu na puno radno vrijeme s osobom koja je agent posredovanja u
prometu nekretnina,
– ugovor o osiguranju s ovlaštenim osiguravajućim društvom za slučaj
odgovornosti za štetu nastalu obavljanjem djelatnosti posrednika, i to za svotu
osiguranja najmanje u iznosu iz članka 5. stavka 2. ovoga Zakona.
(3) Posredniku koji ne postupi sukladno stavku 1. i 2. ovog članka, zabranit će
se obavljanje posredovanja u prometu ***nekretnina rješenjem Ministarstva.***

Stupanje Zakona na snagu

Članak 40.

Ovaj Zakon stupa na snagu osmoga dana od dana objave u »Narodnim novinama«, osim
odredbe članka 5. stavka 3. ovoga Zakona koja stupa na snagu na dan prijama
Republike Hrvatske u Europsku uniju.

Klasa: 410-20/07-01/01
Zagreb, 3. listopada 2007.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 107/2007-3128
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)